P6_TA(2006)0064

A véleménynyilvánítás szabadságához való jog és a vallási meggyőződés tiszteletben tartása

Az Európai Parlament állásfoglalása a véleménynyilvánítás szabadságához való jogról és a vallási meggyőződés tiszteletben tartásáról

Az Európai Parlament,

- tekintettel az emberi jogok és alapvető szabadságok védelméről szóló európai egyezmény 9. és 10. cikkére, az Európai Unió alapjogi chartájának 10. és 11. cikkére, valamint az Európai Unióról szóló Szerződés 6. és 11. cikkére,

- tekintettel a diplomáciai kapcsolatokról szóló bécsi egyezmény 22. cikkére,

- tekintettel Javier Solana, a KKBP főképviselőjének, Josep Borrell, az Európai Parlament elnökének és a Tanács osztrák soros elnökségének kommentárjaira, továbbá az ENSZ és az Iszlám Konferencia Szervezete főtitkárai által kiadott közös nyilatkozatra,

- tekintettel eljárási szabályzata 103. cikkének (4) bekezdésére,

A. mivel az emberi jogok európai egyezményének 9. és 10. cikke rögzíti a véleménynyilvánítási, gondolati, lelkiismereti és vallásszabadságot;

B. mivel ezek a szabadságok az állam és vallás egyértelmű elválasztásával együtt az európai demokráciák fejlődésének alapvető részét képezik;

C. mivel a világ különböző részein történt erőszakos tiltakozó megmozdulások az egyes tagállamok és az úgynevezett "nyugati világ" ellen irányultak, továbbá mivel a tiltakozásokat a magánúton közölt karikatúrák - azaz nem állami közlemények - váltották ki;

D. mivel ez az egész világon, különösen az iszlám országokban - néhány esetben összehangolt - tiltakozáshoz, fogyasztói és kereskedelmi bojkotthoz és erőszakos zavargásokhoz vezetett;

E. mivel az EU és e sajnálatos események által sújtott országok népeinek túlnyomó többsége a kölcsönös megbecsülésen és megértésen alapuló békés párbeszéd és kapcsolat híve, és mivel egyedül az ezzel szembehelyezkedő csoportosulások húznak hasznot a közelmúltban történt eseményekből,

F. mivel a tiltakozásokat kiváltó karikatúrák nem mozdítják elő az EU által kezdeményezett, a kultúrák és vallások közötti kapcsolatok építésére irányuló párbeszédet, és mivel az EU továbbra is teljes mértékben elkötelezett híve marad az érintett országokkal folytatott kapcsolatok kölcsönös együttműködésen alapuló fejlesztésének és erősítésének, valamint a megerősített kapcsolatok közös víziójának;

G. mivel a szabad és független média létfontosságú feltétele a véleménynyilvánítás szabadsága teljes tiszteletben tartásának és erősíti az EU alapját képező demokrácia elvét,

1. kiáll az EU alapvető értékét képező véleménynyilvánítás szabadságának elve mellett; úgy véli, hogy a véleménynyilvánítás szabadságát a jog által megszabott keretek között kell gyakorolni, annak személyes felelősséggel kell együttjárnia, és mások jogainak és érzékenységének tiszteletben tartásán kell alapulnia; elismeri, hogy ezen szempontok egyensúlyban tartása egy demokráciában folyamatos vitát igényel;

2. felszólítja a véleménynyilvánítás szabadságát gyakorlókat, hogy kötelezzék el magukat az EU alapvető értékeinek - demokrácia, pluralizmus és tolerancia - támogatása mellett és ne éljenek vissza ezzel a szabadságukkal vallási gyűlölködés keltésével vagy bármilyen származású vagy vallási meggyőződésű személy kirekesztésére irányuló idegengyűlölő, esetleg rasszista magatartás terjesztésével;

3. emlékeztet az alapjogi chartában és az emberi jogok európai egyezményében rögzített véleménynyilvánítási, gondolati, lelkiismereti és vallásszabadságra;

4. úgy véli, hogy a véleménynyilvánítás szabadságát mindig a jog által megszabott keretek között kell gyakorolni, és annak felelősségteljes magatartással kell együttjárnia, az emberi jogok, vallási érzelmek és meggyőződések tiszteletben tartásával, kapcsolódjanak ezek akár az iszlám, keresztény, zsidó vagy más vallásokhoz;

5. úgy véli, hogy a véleménynyilvánítás szabadságát és a sajtó függetlenségének egyetemes jogát semmilyen személy vagy csoportosulás nem áshatja alá, aki vagy amely sértve érzi magát az elhangzottak vagy leírtak által; ugyanakkor tisztelettel viseltet azok iránt, akiket sértettek a Mohamed prófétát ábrázoló karikatúrák, azonban felhívja a figyelmet arra, hogy a valószínűsíthető sérelmeket az érvényben lévő nemzeti és európai joggyakorlatra figyelemmel, bírósági úton kell tisztázni;

6. a lehető leghatározottabban elítéli a tagállamok nagykövetségeinek felgyújtását és minden személy ellen irányuló fenyegetést; elítéli, hogy egyes kormányok képtelenek elejét venni az erőszaknak, és más kormányok eltűrik a durva támadásokat; felhívja azokat az országokat, ahol ezen incidensekre sor került, hogy adják egyértelmű és gyakorlati jelét annak, hogy a jövőben nem tűrnek el hasonló incidenseket; kéri valamennyi államot, hogy tegyen eleget a bécsi egyezményben vállalt kötelezettségének;

7. hangsúlyozza, hogy számos olyan országban, ahol a karikatúrákkal összefüggő erőszakos cselekményekre és tiltakozásokra került sor, rendszeresen megsértik a véleménynyilvánítás szabadságát, a szólásszabadságot és a gyülekezési szabadságot;

8. üdvözli az európai iszlám közösségek és az arab világ azon vezetőinek nyilatkozatait és erőfeszítéseit, akik határozottan elítélték a nagykövetségeket ért erőszakos támadásokat és a zászlóégetéseket;

9. szolidaritását fejezi ki azokkal a jordániai, egyiptomi és algériai újságírókkal, akik vették a bátorságot ahhoz, hogy megjelentessék a karikatúrákat, vagy egyértelmű kommentárokat fűztek azokhoz; határozottan elítéli ezen újságírók letartóztatását, és sürgeti az érintett kormányokat, hogy ejtsék az ellenük felhozott valamennyi vádpontot;

10. hangsúlyozza, hogy az egy tagállammal szemben meghirdetett bojkott összeütközésben áll azzal a ténnyel, hogy a kereskedelmi megállapodásokat minden esetben az egész EU-val kötik;

11. teljes támogatásáról és szolidaritásáról biztosítja Dániát és minden olyan országot és személyt, amelyeket vagy akiket e példátlan és súlyos események érintettek; emlékeztet az Európai Uniót létrehozó szerződés 11. cikkében foglalt szolidaritási záradékra;

12. támogat minden demokratikus erőt - a politikusokat, a médiát és a civil társadalmat - amely hatalomelvű vagy elnyomó vallási rendszerekkel áll szemben és azok ellen küzd;

13. elítéli a Santoro atya ellen egy vallási fanatikus által Törökországban elkövetett gyilkosságot, és mélységesen sajnálja a legutóbbi erőszakhullám valamennyi áldozatának halálát;

14. üdvözli Törökország azon kezdeményezését, hogy csatlakozik a diplomáciai erőkhöz és közvetítőként lép fel a konfliktusban;

15. mélységes sajnálatát fejezi ki amiatt, hogy a jelek szerint Európában és a muzulmán világban is léteznek olyan szervezett szélsőséges csoportok, amelyek előnyt kívánnak kovácsolni a jelenlegi feszültségek további fokozásából, és a karikatúrákat ürügyül használják fel az erőszakra és diszkriminációra való felbujtásban; megjegyzi, hogy valamennyi érintett ország lakosságának nagy része más nézőpontot képvisel, és békére, stabilitásra, valamint gazdasági és kulturális cserére törekszik;

16. sajnálja, hogy egyes arab országokban és Iránban kiújult, illetve fokozódott az antiszemita és Izraelellenes propaganda; rámutat arra, hogy ezekben az országokban rendszeresen jelennek meg zsidókat sértő és megalázó karikatúrák, ami azt mutatja, hogy nyilvánvalóan nem részesítenek minden vallási közösséget egyenlő elbánásban;

17. felhív az építő jellegű és békés párbeszédhez való visszatérésre, és felhívja a helyi politikai és vallási vezetőket, hogy tegyenek határozott lépéseket az erőszak megfékezésére;

18. úgy véli, hogy a kultúrák és vallások közötti párbeszéd, valamint az egymás iránti megértés és tisztelet előmozdítása folyamatos kihívást jelent a globalizált világ számára;

19. határozottan vallja, hogy a vonatkozó fejlődés során teljes mértékben kiaknázhatók a mediterrán és ázsiai partnerországokkal folytatott együttműködés és párbeszéd keretei;

20. emlékeztet arra, hogy az Euromediterrán Parlamenti Közgyűlés a megfelelő fórum a Földközi-tenger déli partján fekvő EU-partnerekkel az emberi jogok értékeire épülő demokratikus, pluralista és toleráns társadalom kialakítása érdekében folytatott együttműködésre; kéri, hogy a márciusi ülésen elsőbbségi kérdésként tűzzék napirendre ezt a problémát;

21. utasítja elnökét, hogy továbbítsa ezt az állásfoglalást a Tanácsnak, a Bizottságnak, az Európa Tanácsnak, a tagállamok kormányainak és parlamentjeinek, az Iszlám Konferencia Szervezetének és az Arab Ligának.

--------------------------------------------------